钦定古今图书集成/明伦汇编/官常典/第471卷 > 欧阳𬱟
## 钦定古今图书集成/明伦汇编/官常典/第471卷 > 欧阳𬱟

按《陈书》本传，“𬱟字靖世，长沙临湘人也。为郡豪族。祖
景达，梁代为本州治中。父僧宝，屯骑校尉。𬱟少质直
有思理，以言行笃信著闻于岭表。父丧，毁瘠甚至，家
产累积，悉让诸兄。州郡频辟不应，乃庐于麓山寺傍，
专精习业，博通经史。年三十，其兄逼令从宦。起家信
武府中兵参军，迁平西邵陵王中兵参军事。梁左卫”
将军兰钦之少也，与𬱟相善，故𬱟常随钦征讨。钦为衡州，仍除清远太守。钦南征夷獠，擒陈文彻，所获不
可胜计，献大铜鼓，累代所无，𬱟预其功。还为直阁将
军，仍除天门太守。伐蛮左有功，刺史庐陵王萧续深
嘉之，引为宾客。钦征交州，复启𬱟同行。钦度岭，以疾
终，𬱟除临贺内史，启乞送钦丧还都，“然后之任。”时湘、
衡之界五十馀洞不宾，敕令衡州刺史韦粲讨之。粲
委𬱟为都督，悉皆平殄。粲启梁武，称𬱟诚干，降诏褒
赏，仍加超武将军，征讨广、衡二州。山贼。侯景构逆，粲
自解还都，征景，以𬱟监衡州。京城陷后，岭南互相吞
并，兰钦弟前高州刺史裕攻始兴内史萧绍基，夺其
郡。裕以兄钦与𬱟有旧，遣招之，𬱟不从，乃谓使云：“高
州昆季隆显，莫非国恩，今应赴难援都，岂可自为跋
扈。”及高祖入援京邑，将至始兴，𬱟乃深自结托。裕遣
兵攻𬱟，高祖援之。裕败，高祖以王怀明为衡州刺史，
迁𬱟为始兴内史。高祖之讨蔡路养、李迁仕也，𬱟率
兵度岭，以助高祖。及路养等平𬱟有功。梁元帝承制
以始兴郡为东衡州，以𬱟为持节、通直散骑常侍、都
督东衡州诸军事、云麾将军、东衡州刺史、新丰县伯，
邑四百户。侯景平，元帝遍问朝宰：“今天下始定，极须
良才，卿各举所知。”群臣未有对者。帝曰：“吾已得一人。”
侍中王褒进曰：“未审为谁？”帝云：“欧阳𬱟公正，有匡济
之才。”恐萧广州不肯致之，乃授武州刺史。寻授郢州
刺史。欲令出𬱟，萧勃留之，不获拜命。寻授使持节、散
骑常侍、都督衡州诸军事、忠武将军、衡州刺史，进封
始兴县侯。时萧勃在广州，兵彊位重，元帝深患之，遣
王琳代为刺史。琳已至小桂岭，勃遣其将孙玚监州，
尽率部下至始兴，避琳兵锋。𬱟别据一城，不往谒。勃
闭门高垒，亦不拒战。勃怒，遣兵袭𬱟，尽收其赀财马
仗。寻赦之，还复其所，复与结盟。荆州陷，𬱟委质于勃。
及勃度岭，出南康，以𬱟为前军都督，顿豫章之苦竹
滩。周文育击破之，擒送于高祖，高祖释之，深加接待。
萧勃死后，岭南扰乱，𬱟有声南土，且与高祖有旧，乃
授𬱟使持节、通直散骑常侍、都督衡州诸军事、安南
将军、衡州刺史、始兴县侯。未至岭南，𬱟子纥已克定
始兴。及𬱟至，岭南皆慑伏。仍进广州，尽有越地。改授
“都督广交越成定明新高合罗爱建德宜黄利安石
双十九州诸军事、镇南将军、平越中郎将、广州刺史，
持节、常侍、侯并如故。”王琳据有中流，𬱟自海道及东
岭奉使不绝。永定三年，进授散骑常侍，增都督衡州
诸军事，即本号开府仪同三司。世祖嗣位，进号征南
将军，改封阳山郡公，邑一千五百户，又给鼓吹一部。
初，交州刺史袁昙缓密以金五百两寄𬱟，令以百两
还合浦太守龚𫇭，四百两付儿智矩，馀人弗之知也。
𬱟寻为萧勃所破，赀财并尽，惟所寄金独在。昙缓亦
寻卒。至是𬱟并依信还之，时人莫不叹服，其重然诺
如此。时𬱟弟盛为交州刺史，次弟邃为衡州刺史，合
门显贵，名振南土。又多致铜鼓生口，献奉珍异，前后
委积，颇有助于军国焉。𬱟以天嘉四年薨，时年六十
六。赠侍中、车骑大将军、司空、广州刺史，谥曰穆。子纥
嗣。